ལྕགས་གླང་སྤྱི་ལོ་641ལོར་རྒྱལ་པོ་སྲོང་བཙན་སྒམ་པོས་བོད་ཀྱི་རྒྱལ་ཕྲན་དང་ཚོ་པ་ཐམས་ཅད་གཅིག་ཏུ་བསྡུས་ནས་བོད་ཡོངས་གཅིག་གྱུར་བྱེད་པའི་སྲིད་དབང་བཙུགས་པ་སྲ་བརྟན་ཡོང་བ་དང༌། སྟོབས་དང་ལྡན་པ། སྤྱི་ཚོགས་བདེ་འཇགས་ཀྱི་སྒོ་ནས་ཞིང་འབྲོག་ཐོན་སྐྱེད་གོང་འཕེལ་ཡོང་བ། མཐའ་མཚམས་བརྟན་པོ་ཡོང་བ་བཅས་དགོས་པ་དུ་མའི་ཆེད་དུ་ཡིན་པ་ནི་སྨོས་མ་དགོས། སྐབས་དེར་ཁྲིམས་ཡིག་གཏན་ལ་ཕབ་པའི་སྐོར་ལས་དམག་དོན་སྐོར་ཆོས་འབྱུང་མཁས་པའི་དགའ་སྟོན་ལས་གསལ་བར།
      བོད་ཡུལ་རུ་ཆེན་ལྔ་རུ་ཕྱེས། །
      དམག་གི་རུ་སྒར་བརྒྱད་དུ་བཏབ། །
      རུ་དར་རུ་རྟ་གཏན་ལ་ཕབ། །
      ཡུལ་གྱི་དབང་རིས་བཅོ་བརྒྱད་ཕྱེས། །
      རྒོད་ཀྱི་སྟོང་སྡེ་རེ་གཅིག་དང་། །
      གཡུང་ལ་རྗེ་བྲན་རིམ་ལྔར་ཕྱེས། །
     དཔའ་སྡེ་གསུམ་གྱིས་སོ་ཁ་སྲུང་། །
གཅིག༽  བོད་ཡུལ་རུ་ཆེན་ལྔ་ཞེས་པ་ནི།
    གཙང་ལ་གཡས་རུ་དང་རུ་ལག དབུས་ལ་དབུ་རུ་དང་གཡོ་རུ། ཡན་ལག་སུམ་པའི་རུ་བཅས་ལྔ་རུ་ཕྱེའོ། ། དེ་དག་སོ་སོའི་ས་ཚད་གང་ཡིན་མཁས་པའི་དགའ་སྟོན་དང་། ལྡེའུ་ཆོས་འབྱུང་སོགས་ཡིག་རྙིང་རྣམས་ལས་གསལ་བ་ལྟར་རོ། །
གཉིས།༽  དམག་གི་རུ་ཆེན་བརྒྱད་ཅེས་པ་ནི།
    ཀ ༽ དབུ་རུ་སྟོད་ཀྱི་དམག་སྒར། དབུ་རུ་སྟོད་ཀྱི་དམག་དཔོན་ནི་སྣ་ནམ་རྒྱལ་རྒན། དཔའ་ཟླའམ་དཔུང་རོགས་ནི་གནོན་འཕན་གསུམ། རུ་རྟ་ཟེ་དཀར་རྟ་སྐྱ། རུ་དར་དམར་པོ་ལྕེ་ཁྲ་བོ། དམག་གི་བཞེད་པ་ནི་མཚོ་ལ་ཁ་བ་འབབ་བཞིན་དུ་འོང་སྐད།
    ཁ ༽ དབུ་རུ་སྨད་ཀྱི་དམག་སྒར། དབུ་རུ་སྨད་ཀྱི་དམག་དཔོན་དབས་སྐྱེས་བཟང་སྟག་སྣ། དཔའ་ཟླའམ་དཔུང་རོགས་ཤུད་བུ་ཁོད་བཙན། རུ་རྟ་མཚལ་བུ་གཟིག་རིས། རུ་དར་དཔལ་དར་དམར་པོ། དམག་གི་བཞེད་པ་ནི་མཚོ་ལ་གངས་འབབ་འདྲ་བཞིན་ནོ། །
    ག ༽ གཡོ་རུ་སྟོད་ཀྱི་དམག་སྒར། གཡོ་རུ་སྟོད་ཀྱི་དམག་དཔོན་ནི་མྱང་སྟག་གཟིག་གཡུ་བཙན། དཔུང་རོགས་ལ་གཡས་མང་བཞེར། རུ་རྟ་མོག་རོ་བུན་བུན། རུ་དར་སེང་གེ་དམར་པོ། དམག་གི་བཞེད་པ་ནི་མཚོ་ལ་སྦྲང་ཆར་བབས་པ་བཞིན་དུ་འགྲིམས་ནས་འོང་ངོ༌། །
    ང ༽ གཡོ་རུ་སྨད་ཀྱི་དམག་སྒར། གཡོ་རུ་སྨད་ཀྱི་དམག་དཔོན་ནི་མཆིམས་རྒྱལ་གཟིགས་ཤུད་རིང༌། དཔུང་རོགས་ནི་སོ་གད་གཉེན་བཞེར། རུ་རྟ་མཚལ་བུ་རྟིང་དཀར། རུ་དར་དར་དཀར་སྙིང་ནག དམག་གི་བཞེད་པ་ནི་མཚོ་ལ་སྦྲང་ཆར་འབབ་པ་བཞིན་ནོ། །
    ཅ ༽ གཡས་རུ་སྟོད་ཀྱི་དམག་སྒར། གཡས་རུ་སྟོད་ཀྱི་དམག་དཔོན་ནི་ཁྱུང་པོ་སྟག་བཟང་ཉ་སྟོང༌། དཔུང་རོགས་ནི་སྦ་ཚབ་མཚོ་བཞེར་ཙང་ལོད། རུ་རྟ་མཚལ་བུ་མེ་སྟག རུ་དར་དར་ནག་སྙིང་དཀར་ལ་བྱ་ཁྱུང་བྲིས་པ། དམག་གི་བཞེད་པ་ནི་སྤང་ལ་མེ་ལྕེ་མཆེད་པ་བཞིན་འོང་ངོ༌། །
    ཆ ༽ གཡས་རུ་སྨད་ཀྱི་དམག་སྒར། གཡས་རུ་སྨད་ཀྱི་དམག་དཔོན་ནི་མགོས་ཁྲི་གཉེན་ཡང་འཕྱོས། དཔུང་རོགས་ནི་ལང་པ་མགོན་ནེ། རུ་རྟ་སྔོན་པོ་གཡུ་རྟ། རུ་དར་སྐྱར་ཁ་གོང་ཁྲ། དམག་གི་བཞེད་པ་ནི་སྤང་ལ་མེ་ལྕེ་མཆེད་པ་བཞིན་འོང་ངོ༌། །
     ཇ ༽ རུ་ལག་སྟོད་ཀྱི་དམག་སྒར། རུ་ལག་སྟོད་ཀྱི་དམག་དཔོན་ནི་འབྲོ་རྒྱལ་མཚན་སེང་གེ། དཔུང་རོགས་ནི་གནམ་སྡེ་གུར་ཚབ། རུ་རྟ་ངང་པ་ཕུད་དམར། རུ་དར་སེང་དཀར་གནམ་འཕྱོ། དམག་གི་བཞེད་པ་ནི་གངས་ལ་སེང་གེ་འགྲིམ་པ་བཞིན་འོང་སྐད་དོ། །
     ཉ ༽ རུ་ལག་སྨད་ཀྱི་དམག་སྒར། རུ་ལག་སྨད་ཀྱི་དམག་དཔོན་ནི་ཁྱུང་པོ་གཡུའི་ཟུར་ཕུད། དཔུང་རོགས་ནི་མཆིམས་བཙན་བཞེར་ལྷ་གཟིགས། རུ་རྟ་རག་པ་རྔོག་ནག རུ་དར་དཔལ་དར་ནག་པོ། དམག་གི་བཞེད་པ་ནི་གངས་ལ་སེང་གེ་འགྲིམ་པ་བཞིན་འོང་སྐད་དོ། །
གསུམ།༽   ཡུལ་གྱི་དབང་རིས་རྣམ་པ་བཅོ་བརྒྱད་ཅེས་པ་ནི།
      ཆོས་རྒྱལ་སྲོང་བཙན་སྒམ་པོའི་སྲིད་དབང་གི་མངའ་ཁོངས་མདོ་དབུས་མཐོ་སྒང་གི་ཡུལ་གྲུ་འདི་ཉིད་རྒྱལ་པོའི་སྲིད་དབང་གི་འོག་ཏུ་གནས་པའི་ཡུལ་གྲུ་དེ་དག་ཡུལ་ཆེན་ཁག་བཅོ་བརྒྱད་དུ་ཕྱེས་ཏེ། ཡུལ་ཆེན་སོ་སོའི་དཔོན་པོ་རྣམས་ཀྱིས་གོང་གི་བཙན་པོའི་བཀའ་ལུང་ལ་བརྩི་བཀུར་དང༌། ཁྲལ་ཁྲིམས་ཁུར་ལེན་བྱེད་པའི་ཆ་རྐྱེན་འོག འབངས་མི་དང་ས་ཞིང་ནོར་ཕྱུགས་སོགས་གང་འཚམ་རེ་བདག་པོ་བྱས་ནས་རྒྱལ་པོ་ལ་སྲི་ཞུ་སྒྲུབ་ཀྱིན་ཡོད་པའི་སྡེ་ཤོག་རྣམས་ཏེ་རྒྱས་པ་ ༿ཆོས་འབྱུང་མཁས་པའི་དགའ་སྟོན། ༾དང་། ༿མཁས་པ་ལྡེའུས་མཛད་པའི་ཆོས་འབྱུང་། ༾དག་ལས་གསལ་བ་ལྟར་རོ། །
བཞི།༽ དཔའ་སྡེ་གསུམ་ནི།
    【སྟོད་ཀྱི་དཔའ་སྡེ།】ལྷོ་ཕྱོགས་རྒྱ་གར་དང་། ནུབ་ཕྱོགས་ཏ་ཟིག་གི་ས་མཚམས་སྲུང་བའི་དཔའ་སྡེ་རྣམས་ནི། མཁས་པའི་དགའ་སྟོན་ལས།༼ རི་བྲང་སྟག་པ་གོང་ཡན་ཆད། མོན་འབྲལ་ཁ་བཞི་མན་ཆད་ན། འབྲོ་དང༌། ཁྱུང༌། མགར། སྣུབས། གཉན་བཅས་ལྔ་པོས་གུ་གེ་དང༌། ཅོག་ལ་གཉིས་ལ་སྡེ་ཚོ་ལྔ་ཡོད་པ་དེའི་དཔོན་པོ་བྱས། གྲུ་གུ་གསེར་མིག་ཅན་གྱི་ཆུང་མ་ཧོར་མོ་བང་མདུང་ཅན་བྱ་བ་ནུ་མ་གཡས་པ་མེ་བཙས་བསྲེགས་ཏེ་འཇིགས་རྔམ་སྟོན་ཅིང༌། མདའ་སྤར་མོ་གསུམ་གྱི་མགོ་ཙམ་པ་འཕེན་པའི་ཚེ་ན་རྡོ་ལེབ་ལའང་ཅུར་ཏེ་འགྲོ་བ་འཇིགས་པ་ཅན་ལ་ཇི་མི་སྙམ་པར་འཐབས་ཚེ། དཔའ་ཚན་དུ་སྟག་གི་སྤྱིལ་བུ་ཕུབ། འོག་རྟ་གཡུལ་ས་དེ་ཁར་བསད། གདོང་ཁྲག་གིས་བྱུགས་ཏེ་སླར་མི་ལྡོག་པའི་རྩིས་སུ་བྱས་ནས་རྒོལ་བས་གྲུ་གུ་བཏུལ། དཔའ་རྟགས་བླངས། །༽    
     【བར་གྱི་དཔའ་སྡེ།】ཤར་ལྷོ་འཇང་གི་ས་མཚམས་ཀྱི་དཔའ་སྡེ་རྣམས་ནི། མཁས་པའི་དགའ་སྟོན་ལས།༼ རི་པེ་ནམ་ལུང་ཡན་ཆད། ཆ་སྐོར་དར་བས་མན་ཆད། ཡུལ་དེ་ན་སྦས་རྒྱ་སྡེ་བཅུ་གཉིས་གནས་པས་ནགས་ཤོད་ཀྱིས་དཔོན་བྱས་ཏེ། ལྗང་མོ་ཐག་མདུང་གི་རྩེ་མོ་བཙུགས་ནས་དམག་གསེབ་ཏུ་རྒྱུག་པ་ལ་རྒོལ་བའི་ཚེ་དཔའ་ཚན་དུ་རལ་གྲི་ལ་རི་མོ་བྲིས། དུར་རྒྱགས་ལྟོར་ཟོས། ཚེ་སློག་རྒྱབ་ཏུ་གོན་ཏེ་མི་སྡུག་པའི་ཆས་སུ་བྱས་ནས་རྒོལ་བས་ལྗང་བཏུལ་ལོ། །༽    
   【སྨད་ཀྱི་དཔའ་སྡེ།】ཤར་ཕྱོགས་ཐང་གི་ས་མཚམས་ཀྱི་དཔའ་སྡེ་རྣམས་ནི། མཁས་པའི་དགའ་སྟོན་ལས།༼ རྨ་སྤོམ་ར་མན་ཆད། ཀ་ཐང་ཀླུ་ཚེས་ཡན་ཆད་ན་མཐོང་ཁྱབ་སྲིད་སྡེ་དགུ་དང་འ་ཞ་སྟོང་སྡེ་དྲུག་གནས་པ་ལ། རྒྱའི་སོ་མཁར་གྱི་ལྕགས་རིའི་སྟེང་དུ་རྟ་པ་དགུ་སྒྲིག་རྒྱུགས་པའི་ནང་ནས་མི་མཁར་ཐུང་ཙམ་གྱིས་སྟ་རེའི་ཁ་ཁྲུ་རེ་ཙམ་པ་ཐོགས་ཏེ་རྒོལ་བའི་ཚེ། ལྟོང་ལྟོང་གི་བུ་ཕྱུགས་མཚམས་ཀྱིས་དཔོན་བྱས། དཔའ་ཚན་དུ་རལ་གྲིའི་ཤུབས་བཅག ཁ་ཆེམས་གཉེན་ཉེ་ལ་བཞག བུ་སྨད་ཉེ་དྲུང་ལ་བཅོལ་ཏེ་སླར་དམག་ས་ནས་མི་ལྡོག་པའི་རྩིས་ཀྱིས་རྒོལ་བས་རྒྱ་ཐུལ་པའི་དཔའ་རྟགས་བླངས། ། ༽